Document ID: 32005D0804

ΑΠΌΦΑΣΗ ΤΗΣ ΕΠΙΤΡΟΠΉΣ
της 18ης Νοεμβρίου 2005
για την τροποποίηση της απόφασης 2000/609/ΕΚ σχετικά με τις εισαγωγές νωπού κρέατος στρουθιονίδων από την Αυστραλία και την Ουρουγουάη
[κοινοποιηθείσα υπό τον αριθμό Ε(2005) 4408]
(Κείμενο που παρουσιάζει ενδιαφέρον για τον ΕΟΧ)
(2005/804/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 91/494/ΕΟΚ του Συμβουλίου, της 26ης Ιουνίου 1991, σχετικά με τους όρους υγειονομικού ελέγχου που διέπουν τις ενδοκοινοτικές συναλλαγές και τις εισαγωγές νωπών κρεάτων πουλερικών από τρίτες χώρες (1), και ιδίως τo άρθρo 9 παράγραφος 1, το άρθρο 11 παράγραφος 1, το άρθρο12 και το άρθρο 14 παράγραφος 1 και το άρθρο 14α,
την οδηγία 92/118/ΕΟΚ του Συμβουλίου, της 17ης Δεκεμβρίου 1992, για τον καθορισμό των όρων υγειονομικού ελέγχου καθώς και των υγειονομικών όρων που διέπουν το εμπόριο και τις εισαγωγές στην Κοινότητα προϊόντων που δεν υπόκεινται, όσον αφορά τους προαναφερόμενους όρους, στις ειδικές κοινοτικές ρυθμίσεις που αναφέρονται στο παράρτημα Α κεφάλαιο Ι της οδηγίας 89/662/ΕΟΚ και, όσον αφορά τους παθογόνους παράγοντες, της οδηγίας 90/425/ΕΟΚ (2), και ιδίως στο άρθρο 10,
Εκτιμώντας τα ακόλουθα:
(1)
Η απόφαση 94/85/ΕΚ της Επιτροπής, της 16ης Φεβρουαρίου 1994, για την κατάρτιση καταλόγου τρίτων χωρών από τις οποίες τα κράτη μέλη επιτρέπουν τις εισαγωγές νωπού κρέατος πουλερικών (3), συμπεριλαμβάνει την Ουρουγουάη στον εν λόγω κατάλογο.
(2)
Η απόφαση 2000/609/ΕΚ της Επιτροπής, της 29ης Σεπτεμβρίου 2000, για τον καθορισμό των όρων υγείας των ζώων, δημόσιας υγείας και κτηνιατρικής πιστοποίησης για τις εισαγωγές κρέατος εκτρεφόμενων στρουθιονίδων και για την τροποποίηση της απόφασης 94/85/ΕΚ για την κατάρτιση καταλόγου τρίτων χωρών από τις οποίες τα κράτη μέλη επιτρέπουν τις εισαγωγές νωπού κρέατος πουλερικών (4), προβλέπει ότι τα κράτη μέλη επιτρέπουν τις εισαγωγές νωπού κρέατος εκτρεφομένων στρουθιονίδων μόνον από τρίτες χώρες ή τμήματα τρίτων χωρών που απαριθμούνται στο παράρτημα Ι της απόφασης 2000/609/ΕΚ, υπό ορισμένους όρους. Προς το παρόν, η Ουρουγουάη δεν περιλαμβάνεται στην εν λόγω απόφαση.
(3)
Σε συνέχεια της αποστολής που πραγματοποίησε η Επιτροπή τον Οκτώβριο του 2004, των μέτρων που λήφθηκαν στη συνέχεια και των εγγυήσεων που παρείχε η Ουρουγουάη, η κατάσταση της υγείας των ζώων καθώς και της δημόσιας υγείας κρίνεται τώρα ικανοποιητική. Για το λόγο αυτό, θεωρείται σκόπιμη η συμπερίληψη της εν λόγω χώρας στον κατάλογο εγκεκριμένων τρίτων χωρών που καθορίζονται στο παράρτημα Ι της απόφασης 2000/609/ΕΚ.
(4)
Λόγω της υγειονομικής κατάστασης της Ουρουγουάης σχετικά με την ψευδοπανώλη των πτηνών, οι εισαγωγές νωπού κρέατος εκτρεφόμενων στρουθιονίδων που πραγματοποιούνται από την Ουρουγουάη πρέπει να συνοδεύονται από το υπόδειγμα υγειονομικού πιστοποιητικού «Α» όπως ορίζεται στο μέρος 2 του παραρτήματος ΙΙ της απόφασης 2000/609/ΕΚ.
(5)
Η απόφαση 2000/609/ΕΚ, όπως τροποποιήθηκε από την απόφαση 2004/118/ΕΚ, προβλέπει εσφαλμένα ότι το νωπό κρέας εκτρεφόμενων στρουθιονίδων προέλευσης Αυστραλίας πρέπει να συνοδεύεται από το υπόδειγμα υγειονομικού πιστοποιητικού «Α» όπως καθορίζεται στο μέρος 2 του παραρτήματος ΙΙ της απόφασης 2000/609/ΕΚ, αντί για το υπόδειγμα υγειονομικού πιστοποιητικού «Β» που καθορίζεται στο εν λόγω παράρτημα. Επομένως, το σφάλμα αυτό πρέπει να διορθωθεί.
(6)
Συνεπώς, η απόφαση 2000/609/ΕΚ πρέπει να τροποποιηθεί ανάλογα.
(7)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το παράρτημα Ι της απόφασης 2000/609/ΕΚ αντικαθίσταται από το παράρτημα της παρούσας απόφασης.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 18 Νοεμβρίου 2005.

Labels: 3
17
5